FI Euroopan unionin virallinen lehti C 263/4

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu rekisteröintihakemuksen julkaiseminen

(2015/C 263/04)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”CANTUCCINI TOSCANI” / ”CANTUCCI TOSCANI”

EU-nro: IT-PGI-0005-01290 – 11.12.2014

SAN ( ) SMM ( X )

1. Nimi (Nimet)

”Cantuccini Toscani” / ”Cantucci Toscani”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 2.3 Leipomo-, konditoria-, makeis- ja keksituotteet

3.2 Kuvaus 1 kohdassa nimetystä tuotteesta

Nimi ”Cantuccini Toscani” / ”Cantucci Toscani” viittaa makeaan leivonnaiseen, joka valmistetaan uunissa paistamalla taikinasta, joka on tehty jauhoista, kokonaisista (kuorimattomista) manteleista, sokerista, munista, voista ja hunajasta. Kulutukseen saatettaessa nämä keksit ovat perinteiseen tapaan puolikkaan ovaalin muotoisia. Muoto syntyy, kun taikinapötkö leikataan paistamisen jälkeen vinosti viipaleiksi, jotka saavat painaa enintään 15 grammaa.

Taikinapötköstä paistamisen jälkeen leikatut viipaleet saavat olla enintään 10 cm pitkiä, 3 cm korkeita ja 2,8 cm leveitä.

Paistamisen jälkeen keksit ovat sisältä beigen värisiä ja niissä on taikinan kohottamisesta johtuvia hieman epäsäännöllisiä koloja. Kuorimattomat mantelit ovat jakautuneet massaan epäsäännöllisesti. Ulkopinta on paistunut kullanruskeaksi.

”Cantuccini Toscani” / ”Cantucci Toscani” -keksien rakenne on hieman rapea. Suutuntuma on aluksi rakeinen, mutta sitten keksi sulaa suussa leivonnassa käytetyn voin ansiosta. Kosteutta on oltava vähintään 3 prosenttia ja enintään 7 prosenttia.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

”Cantuccini Toscani” / ”Cantucci Toscani” -keksien taikinan valmistuksessa on käytettävä ehdottomasti seuraavia raaka-aineita (määrät on ilmoitettu kilolle taikinaa):

— vehnäjauhoja

— (kuorimattomia) manteleita, joiden suhteellinen kosteus saa olla enintään 8,5 prosenttia; manteleita on oltava vähintään 17 prosenttia ja ainakin niin paljon, että niitä on paistamisen jälkeen vähintään 20 prosenttia kilossa lopputuotetta;

— pastöroituja kananmunia ja munankeltuaisia, keltuaisia vähintään 3 prosenttia;

— voita vähintään 1,5 prosenttia;

— hienoa sokeria tai kide- tai raesokeria 20–40 prosenttia;

— monikukkahunajaa sokeriin lisättynä 0,3–1,5 prosenttia ja kohotusainetta q.s..

Valinnaiset ainekset:

Lisäksi voidaan käyttää tarpeen mukaan glukoosisiirappia tai inverttisokeria (ainoastaan värin aikaansaamiseksi), suolaa, täysmaitoa, aromeja tai luontaisia aromeja.

Muut ainekset ja lisä-, väri- tai säilöntäaineet eivät ole sallittuja. Munat ja munankeltuaiset eivät saa olla jauheena. Mantelilastujen, -rouheen ja -jauhon käyttö ei ole sallittua.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien ”Cantuccini Toscani” / ”Cantucci Toscani” -keksien tuotantovaiheiden, raaka-aineiden työstämisestä paistamiseen, on tapahduttava yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

”Cantuccini Toscani” / ”Cantucci Toscani” -keksit myydään pakattuina.

”Cantuccini Toscani” / ”Cantucci Toscani” -keksit ovat kuivia, minkä vuoksi niillä on taipumus imeä itseensä ilmankosteutta. Keksit on pakattava yksilöidyllä maantieteellisellä alueella, jotta voidaan välttää kostuminen ja varmistaa niiden aistinvaraisten ominaisuuksien säilyminen, joiden vuoksi tuote tunnetaan kuluttajien keskuudessa, sekä mahdollistaa niiden pehmentäminen Vin Santo -viiniin kastamalla.

Tuotetta voidaan pitää kaupan myös irtotavarana suoraan kuluttajille tuotantoyrityksessä edellyttäen, että se pannaan erityisiin lokeroihin tai astioihin, joihin on kiinnitetty näkyvästi etiketti, jossa on samat tiedot kuin pakkauksissa.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Etiketissä on oltava maininta ”Cantuccini Toscani” / ”Cantucci Toscani” ja ”Indicazione Geografica Protetta” (suojattu maantieteellinen merkintä) kokonaisena tai kirjainlyhenteenä (IGP) sekä seuraavat muut tiedot:

— unionin tunnus: suojattu maantieteellinen merkintä

— tuottaja- ja pakkausyrityksen nimi, toiminimi ja osoite

— tuotteen graafinen tunnus, jota on käytettävä yhdessä suojatun maantieteellisen merkinnän kanssa.

Etiketissä voidaan ilmoittaa myös muita valinnaisia kuluttajille tarkoitettuja mainintoja, kuten ”valmistettu manteleista”, ja/tai ravintoarvoa sekä toiminimiä ja yksityisiä tuotemerkkejä koskevia tietoja, kunhan ne eivät ole luonteeltaan mainostavia tai omiaan johtamaan kuluttajaa harhaan. Pakkauksessa voidaan myös ilmoittaa, kuinka suuri osuus tuotteesta on mantelia.

Tuotteen tunnus:

4. Maantieteellisen alueen tarkka rajaus

”Cantuccini Toscani” / ”Cantucci Toscani” -keksien tuotantoalue käsittää koko Toscanan hallintoalueen.

5. Yhteys maantieteelliseen alueeseen

Koko Toscanan alueella valmistetaan runsaasti erilaisia makeita leivonnaisia, mikä kertoo alueen merkittävästä roolista historian eri aikakausina: Toscanan keskeinen sijainti on aikakausien saatossa edistänyt monenlaisten tavaroiden ja mausteiden kauppaa sekä ideoiden ja reseptien leviämistä, minkä seurauksena alueella on muun muassa leivottu paljon erilaisia kakkuja ja makeisia.

”Cantuccini Toscani” / ”Cantucci Toscani” -keksien valmistuksessa käytettävät raaka-aineet ja erityisesti makeat mantelit ja rasvana yksinomaisesti käytettävä voi antavat tuotteelle sen laatuun, tuoksuun ja rakenteeseen liittyvät erityisominaisuudet, joiden ansiosta se on saanut maineen tyypillisenä maalaistuotteena, joka on silti hienostunut. Yksinkertainen valmistusmenetelmä on vakiintunut vähitellen Toscanan kakkuleipurien perinteiden myötä ja levinnyt käytännössä laajalle.

Historioitsija Ferri mainitsee 1800-luvun puolivälissä manteleiden käytön leivonnaisreseptissä ja vakuuttaa, että ”mantelikekseistä ei turhaan käytetty nimitystä cantucci”. Kirjailija Giuseppe Pitré puolestaan kertoo Toscanan-matkoilta keräämissään tarinoissa (Novelle Popolari Toscane), että ”cantuccit” ovat ”eräänlaisia tyypillisiä toscanalaisia keksejä”.

1900-luvun alussa leipomotoiminta Toscanassa laajeni entisestään, ja ”Cantuccini Toscani” / ”Cantucci Toscani” -keksit saivat mainetta erikoisuutena myös alueen ulkopuolella, missä ne mainittiin esimerkkinä tyypillisistä toscanalaisista kekseistä. Tästä kertoo myös Giovanni Cioccan vuonna 1907 Höplin kustantamossa julkaisema käsikirja ”Il Pasticciere e confettiere moderno” (Nykyajan kakku- ja makeisleipuri).

”Cantuccini Toscani” / ”Cantucci Toscani” -keksien maine on levinnyt Italian rajojen ulkopuolelle asti, mm. siksi, että leivonnassa käytettävän voin ja kohotusaineiden ansiosta ne säilyvät pitkään ja soveltuvat siksi vientiin. Ne kuuluvat maailmalla tunnetuimpiin italialaisiin kekseihin, samalla kun ne ovat säilyttäneet vahvan alueellisen identiteetin. ”Cantuccini Toscani” / ”Cantucci Toscani” -keksejä viedään yleisesti ulkomailla sijaitseviin italialaisten elintarvikkeiden erikoismyymälöihin, mistä ovat osoituksena valokuvat ulkomaanmarkkinoille tarkoitetuista tuotepakkauksista, sekä tuottajien osallistuminen alan kansainvälisille erikoismessuille (IBA Fair Hamburg, 1986).

Yhteys Vin Santo -viiniin, toiseen tyypilliseen toscanalaistuotteeseen, on entisestään lisännyt ”Cantuccini Toscani” / ”Cantucci Toscani” -keksien kansainvälistä mainetta; keksejä voidaan nauttia jälkiruoaksi kastamalla niitä tähän väkevään viiniin. Tästä ovat osoituksena lukuisat tyypilliset toscanalaisravintolat, joissa ”Cantuccini Toscani” / ”Cantucci Toscani” -keksejä tarjotaan jälkiruoaksi Vin Santo -viinin kera. On syytä mainita myös Il Giornalen verkkolehden 15.11.2010 julkaistu numero, jossa kerrotaan Yhdysvaltojen presidentin pyytäneen uudenvuoden päivällisellä tarjottavaksi ”Cantuccini Toscani” / ”Cantucci Toscani” -keksejä ja Vin Santo -viiniä.

Ruokablogeissa, internetin ruokaohjesivustoilla, matkaoppaissa (viini- ja ruokaopas ”l’Italia dei Dolci”, julkaisija Italian Touring Club, 2004), lukuisissa Italiassa julkaistuissa italian sanakirjoissa (Salvatore Battaglian vuonna 1962 julkaisemasta Grande Dizionariosta Tullio De Mauron vuonna 2000 julkaisemaan Dizionario della Lingua Italianaan) samoin kuin ulkomaisissa sanakirjoissa (mm. Larousse Online multilingue) kerrotaan, että ”Cantuccini Toscani” / ”Cantucci Toscani” -keksit ovat tyypillinen toscanalainen leivonnainen. Tämä on osoitus siitä, että tämä erikoisuus tunnetaan kaikkialla maailmassa tyypillisenä toscanalaisena tuotteena, jonka nimi on vakiintunut sekä kansalliseen että kansainväliseen kielenkäyttöön.

Tämä Toscanasta peräisin oleva tuote tunnetaan kaikkialla Italiassa, mistä ovat osoituksena mm. ne lukemattomat konditoriat ja leipomot, jotka valmistavat ”Cantuccini Toscani” / ”Cantucci Toscani” -keksejä erityisesti erilaisia juhlia ja juhlapäiviä varten. Tuote kuuluu myös suurten jakeluorganisaatioiden valikoimaan, minkä ansiosta se on saatavilla elintarvikemyymälöissä Italian eri maakunnissa.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Hallitus on aloittanut kansallisen vastaväitemenettelyn julkaisemalla 5.7.2014 Italian tasavallan virallisen lehden numerossa 154 ehdotuksen suojatun maantieteellisen merkinnän ”Cantuccini Toscani” / ”Cantucci Toscani” hyväksymiseksi.

Eritelmän konsolidoitu teksti on saatavissa internetosoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Prodotti DOP IGP” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.